_:na823204393dc46c396c794c1a6286f6fxb0
<http://schema.org/articleBody>
"\nभोपाल (जोशहोश डेस्क) कांग्रेस 20 मार्च को 'लोकतंत्र सम्मान दिवस' मना रही है। आज के ही दिन कमलनाथ ने ज्योतिरादित्य सिंधिया और उनके समर्थकों के दलबदल के बाद संख्या बल के आगे झुकते हुए इस्तीफा दे दिया था। इसके बाद शिवराज सिंह चौहान की चौथी बार मुख्यमंत्री बनने की राह साफ़ हो गई थी।\n\n\n\n2018 विधानसभा में सत्ता गंवाने के छह महीने बाद ही भाजपा ने कांग्रेस सरकार के खिलाफ ऑपरेशन लोटस शुरू कर दिया था। अगर भूपेंद्र सिंह और शिवराज के एक करीब सांसद से चूक नहीं हुई होती तो शायद ज्योतिरादित्य सिंधिया के दलबदल के बिना जी प्रदेश में सत्ता परिवर्तन हो जाता।\n\n\n\nपत्रकार ब्रजेश राजपूत ने प्रदेश में सत्ता परिवर्तन के घटनाक्रम पर लिखी अपनी किताब 'वो 17 दिन' में सूत्रों के हवाले से जो लिखा है वह कुछ ऐसा ही संकेत देता है।\n\n\n\nब्रजेश राजपूत की किताब में इस बात का उल्लेख है कि ज्योतिरादित्य सिंधिया के कांग्रेस से इस्तीफ़ा देने से सात दिन पहले ही यानी तीन मार्च को ही गुरूग्राम के होटल आईटीसी ग्रांड में कमलनाथ सरकार को गिराने की पूरी तैयारी हो चुकी थी।\n\n\n\nब्रजेश राजपूत ने अपनी किताब 'वो 17 दिन' के पहले अध्याय में लिखा…\n\n\n\nप्रदेश के इस पाॅलिटिकल डामे के किरदार इस होटल मे जुट चुके थे। सत्ता पलट के इस ड्रामे के निर्देशक दिल्ली में बैठे थे। मगर उन्होंने इसकी पटकथा लिखने का काम सौंपा था एमपी के ग्वालियर-चंबल संभाग के बीजेपी के दो कददावर नेताओं को जो बीजेपी के विधायक भी थे। एक विधायक शिवराज सरकार में मंत्री भी रह चुके थे वहीं दूसरे विधायक चंबल के ठेठ ठाकुर हैं।\n\n\n\nजैसा कि पटकथा लिखने वाले ग्वालियर चंबल इलाके के भाजपा के एमएलए थे। इसलिए कांग्रेस से पाला बदल वाले किरदार भी उसी इलाके से चुने गए थे। सबसे पहले निशाना बनाया गया अंबाह सीट से विधायक कमलेश जाटव, गोहद के रणवीर जाटव, मुरैना के रघुराज कंसाना, सुमावली के एदल सिंह कसाना, और भिंड जिले की मेहगांव सीट के ओपीएस भदौरिया को। इन विधायकों के दल में मंदसौर की सुवासरा सीट के हरदीप सिंह डंग और अनूपपुर के बिसाहूलाल सिंह को भी जोड़ा गया।\n\n\n\nये सभी कांग्रेसी विधायक पार्टी के बड़े नेताओं की उपेक्षा और सम्मान नहीं मिलने से मुख्यमंत्री कमलनाथ से नाराज थे। इनकी नाराजगी को लालच की धौंकनी से हवा दी भाजपा के उन दो नेताओं ने। कांग्रेस के इन विधायकों को दिल्ली से भोपाल तक के बड़े भाजपा नेताओं से मिलवा दिया गया था। इन असंतुष्टों में चार में दो निर्दलीय विधायक और सपा-बसपा के तीन और विधायकों को जोड़ने की सोची गई।\n\n\n\nब्रजेश राजपूत लिखते हैं..\n\n\n\nइस ऑपरेशन से जुड़े विश्वस्त सूत्रों की मानें तो गुरूग्राम की इस आलीशान होटल में करीब बारह विधायकों को इकट्ठा करना था। तीन मार्च की रात को इकट्ठा होना था और चार तारीख को इनकी मुलाकात बीजेपी के बड़े नेताओं से करवाकर सरकार को पलट देना था। मगर तीन की रात को ही भाजपा के रणनीतिकारों की बाजी पलट गई।\n\n\n\nब्रजेश राजपूत लिखते हैं भाजपा की बाजी पलटने के पीछे दो चूक रहीं..\n\n\n\nपहली यह कि एक ओर विधायकों को प्रदेश सरकार की ख़ुफ़िया नजर से बचाने पहले सड़क मार्ग से इंदौर और वहां से दिल्ली भेजा गया लेकिन बसपा विधायक रामबाई को भूपेंद्र सिंह चाटर्ड प्लेन से लेकर दिल्ली के लिए उड़े। यहां सरकार को इस मूवमेंट की खबर लग गई। फिर कया था विधायक जी के गनमेन के फोन की लोकेषन पर नजर रखी जाने लगी।\n\n\n\nदूसरी ओर भिंड मुरैना के चार विधायकों को दिल्ली ले जाने की जिम्मेदारी भाजपा के जिस सांसद को गई थी वह वे भी थोड़े कच्चे निकले। शिवराज के बेहद करीबी और पहली बार के सांसद महोदय से विधायकों ने कहा कि पंडित जी आप खाते पीते नहीं हो इसलिए आप हवाईजहाज से दिल्ली पहुंचिए। हम अपनी गाड़ी से रास्ते में खाते पीते हुए आराम से गुरूग्राम पहुंच जाएंगे। हुआ वही जिसका डर था। सांसद महोदय तो होटल पहुंच गए लेकिन एमएलए के इस जत्थे को खाते पीते इतनी देर हो गई कि इन सबने देर रात को गुरूग्राम जाने की जगह दिल्ली में मध्यप्रदेश सरकार के रेस्टहाउस मध्यांचल में ही डेरा डाल दिया।\n\n\n\nइधर कांग्रेस का संकट मोचक दल एक्टिव हो चुका था। दिग्विजय सिंह, गुरूग्राम के इसी होटल में दो रूम आनलाइन बुक करा चुके थे और उन्होंने जीतू पटवारी, जयवर्धन सिंह और कुणाल चौधरी को आनन फानन में गुरूग्राम में बुलवा लिया। इसके बाद पूरी रात होटल में हंगामा होता रहा और अंतत जीतू पटवारी और जयवर्धन सिंह बसपा विधायक राम बाई और उनकी बेटी को बड़ी मशक्कतों के बाद दिल्ली में मध्यप्रदेश सरकार के गेस्ट हाउस मध्यांचल पहुंच गए। यहां उन्हें कांग्रेस के तीन विधायक भी मिल गए जो होटल न जाकर यहीं रूक गए थे।\n\n\n\n'वो 17 दिन' के पहले अध्याय के मुताबिक इस तरह चार मार्च को कमलनाथ सरकार पर आया खतरा टल गया। हालांकि अरविंद भदौरिया गुरूग्राम के होटल से चार विधायकों कांग्रेस के हरदीप डंग, बिसाहूलाल साहू, रघुराज कंसाना और निर्दलीय सुरेंद्र सिंह शेरा को किसी तरह बेंगलुरू ले जाने में कामयाब रहे और फिर बेंगलुरू से कमलनाथ सरकार को गिराने की आगे की कहानी शुरू हुई। जो दस मार्च को सिंधिया के इस्तीफे के बाद परवान चढ़ी।\n"
<https://joshhosh.com/mp/if-mps-close-to-bhupendra-singh-and-shivraj-did-not-miss-then-there-would-have-been-a-change-of-power-without-scindia/>